C 214/34
HR
Službeni list Europske unije
16.6.2023.
srijeda, 18. siječnja 2023.
25.
ističe strateške uloge međunarodne kulturne suradnje i kulturne diplomacije u kontekstu vanjske politike EU-a u jačanju odnosa s partnerskim zemljama, promicanju demokratskih vrijednosti EU-a, zaštiti kulturne baštine u inozemstvu, mobilnosti umjetnika i kulturnih djelatnika, sprečavanju sukoba, suzbijanju dezinformiranja i vanjskog uplitanja u trećim zemljama te u borbi protiv nezakonite trgovine, pljačke i uništavanja kulturnih dobara; poziva na jačanje kulturne diplomacije EU-a uključivanjem kulture kao strateškog stupa u vanjsko djelovanje Unije i razvojem instrumenta EU-a koji utjelovljuje kulturne aspekte Unije diljem svijeta i podupire međunarodne kulturne odnose utemeljene na kulturnoj suradnji i zajedničkom stvaranju, uz aktivno sudjelovanje civilnog društva i kulturnih sektora trećih zemalja; naglašava da bi se tim instrumentom mogla pružati pomoć EU-a u izgradnji kapaciteta te financiranju kulturnog, kreativnog i inovativnog sektora civilnog društva trećih zemalja; podržava uključivanje kulture u sve aktualne i buduće bilateralne i multilateralne sporazume, uz dužno poštovanje obveza preuzetih u okviru Konvencije UNESCO-a o zaštiti i promicanju raznolikosti kulturnih izričaja;
26.
ističe da su geopolitička i humanitarna globalna kriza pokazale da je potrebno da EU iz prve ruke dobiva vjerodostojne informacije o aktualnim i mogućim vanjskim prijetnjama EU-u kako bi mogao brzo i učinkovito reagirati te snažnije štititi svoje interese u inozemstvu; poziva na jačanje Obavještajnog i situacijskog centra EU-a i Centra za odgovor na krizne situacije ESVD-a na način da se unaprijede njihovi resursi i kapaciteti;
27. naglašava da treba jasno utvrditi nadležnosti potpredsjednika Komisije / Visokog predstavnika Unije, predsjednika Europske komisije i predsjednika Europskog vijeća jer trenutačni regulatorni okvir predviđen Ugovorima i međuinstitucij­ skim sporazumima o vanjskom predstavljanju EU-a u inozemstvu nije jasan u pogledu nadležnosti pojedinih čelnika institucija; smatra da taj nedostatak jasnoće može dovesti do određenog udvajanja vanjskog djelovanja EU-a ili zbunjivanja partnera i/ili sugovornika EU-a diljem svijeta u njihovim odnosima s Unijom;
Operacionalizacija strateške autonomije
28.
ističe da su ruska vojna agresija na Ukrajinu te brojna i teška razaranja, ratni zločini i namjerna kršenja ljudskih prava i temeljnih normi međunarodnog prava koje je počinila Ruska Federacija istaknuli potrebu za snažnijim, ambicioznijim, vjerodostojnijim, strateškim i jedinstvenim prisustvom i djelovanjem EU-a na svjetskoj razini; ističe da EU treba biti dinamičniji u određivanju vlastitih strateških ciljeva, kako je predviđeno u Strateškom kompasu, te da treba razvijati kapacitete i mehanizme za njihovo ostvarivanje djelujući pritom i samostalno i u bliskoj suradnji s partnerima istomišljenicima; smatra da bi se ciljem politike EU-a u pogledu Ukrajine trebali smatrati povratak svih okupiranih područja te zemlje, zaštita njezine neovisnosti, suvereniteta i teritorijalne cjelovitosti, brz dovršetak pravnog postupka za oduzimanje imovine zamrznute sankcijama te međunarodni kazneni progon počinitelja, uključujući Vladimira Putina te najviše vojno i civilno vodstvo Ruske Federacije;
29.
podsjeća na to da će EU postati djelotvoran diplomatski i sigurnosni akter samo zahvaljujući snažnom djelovanju te da će EU svoj strateški suverenitet i solidarnost povećati samo konkretnim mjerama, politikama, proračunima i obvezama;
30. pozdravlja promjenu u pristupima država članica, koja označava pomak prema većoj strateškoj autonomiji EU-a na temelju brze provedbe glavnih mjera utvrđenih u Izjavi iz Versaillesa i Strateškom kompasu; primjećuje da se u njima ističe potreba za jačanjem obrambenih sposobnosti EU-a i država članica te za pozitivnim doprinosom europskoj, transatlantskoj i globalnoj sigurnosti, u bliskoj suradnji, komplementarnosti i koordinaciji s NATO-om kada je to relevantno za EU, a osobito pri ostvarivanju veće strateške autonomije EU-a;
31. pozdravlja donošenje treće zajedničke izjave o suradnji EU-a i NATO-a 10. siječnja 2023.; potiče Uniju i države članice, koje su ujedno i saveznici NATO-a, da se pobrinu za dosljednu provedbu ciljeva i prioriteta istaknutih u Strateškom kompasu, strateškom konceptu NATO-a i trećoj zajedničkoj izjavi; naglašava da ti strateški procesi u okviru NATO-a i EU-a pružaju jedinstvenu priliku za daljnje intenziviranje naših savjetovanja i suradnje kako bi se povećala sigurnost naših građana te promicali mir i stabilnost u euroatlantskom području, ali i šire;